徽音來景毫，盛事聳吳鄉。
上象三台照，高文五色章。
純如登樂府，淵若測天潢。
寒谷春重煦，幽宮草特芳。
感知心似血，思報鬢成霜。
新定慚無惠，姑蘇惜未康。
堯湯餘水旱，劉白舊風光。
北闕雲霓遠，南園橘柚荒。
願聞歌畫一，敢議賦長楊。
碌碌嘲須解，循循教弗忘。
跡甘榮路外，情寄聖門傍。
幾托為魚夢，江湖尚渺茫。
銅墨佩腰間，中流望若仙。
鳴蟬汴河柳，畫鷁越鄉船。
下瀨逢江鴈，瞻氛落海鳶。
山川仍客思，盡入隱侯篇。
“嗟乎！草木無情，有時飄零。人為動物，惟物之靈；百憂感其心，萬事勞其形；有動於中，必搖其精。而況思其力之所不及，憂其智之所不能；宜其渥然丹者為槁木，黟然黑者為星星。奈何以非金石之質，欲與草木而爭榮？念誰為之戕賊，亦何恨乎秋聲！”
虞山去吳城才百里，屢欲游，未果。辛丑秋，將之江陰，舟行山下，望劍門入雲際，未及登。丙午春，復如江陰，泊舟山麓，入吾谷，榜人詭云：“距劍門二十里。”仍未及登。
壬子正月八日，偕張子少弋、葉生中理往游，宿陶氏。明晨，天欲雨，客無意往，余已治筇屐，不能阻。自城北沿緣六七里，入破山寺，唐常建詠詩處，今潭名空心，取詩中意也。遂從破龍澗而上，山脈怒坼，赭石縱橫，神物爪角痕，時隱時露。相傳龍與神斗，龍不勝，破其山而去。說近荒惑，然有跡象，似可信。行四五里，層折而度，越巒嶺，躋蹬道，遂陟椒極。有土坯磈礧，疑古時冢，然無碑碣志誰某。升望海墩，東向凝睇。是時雲光黯甚，迷漫一色，莫辨瀛海。頃之，雨至，山有古寺可駐足，得少休憩。雨歇，取徑而南，益露奇境：齦齶摩天，嶄絕中斷，兩崖相嵌，如關斯劈，如刃斯立，是為劍門。以劍州、大劍、小劍擬之，肖其形也。側足延，不忍捨去。遇山僧，更問名勝處。僧指南為太公石室；南而西為招真宮，為讀書台；西北為拂水岩，水下奔如虹，頹風逆施，倒躍而上，上拂數十丈，又西有三杳石、石城、石門，山後有石洞通海，時潛海物，人莫能名。余識其言，欲問道往游，而雲之飛浮浮，風之來冽冽，時雨飄灑，沾衣濕裘，而余與客難暫留矣。少霽，自山之面下，困憊而歸。自是春陰連旬，不能更游。
噫嘻！虞山近在百里，兩經其下，為踐游屐。今之其地矣，又稍識面目，而幽邃窈窕，俱未探歷。心甚怏怏。然天下之境，涉而即得，得而輒盡者，始焉欣欣，繼焉索索，欲求餘味，而了不可得，而得之甚艱，且得半而止者，轉使人有無窮之思也。嗚呼！豈獨尋山也哉！